Rassie en Andile speel met pure Protea passieRassie van der Dussen het sy 93 op debuut met ’n onoorwonne 80 opgevolg. Foto: Cricinfo. Dit het dalk vir Rassie van der Dussen ’n wyle geneem om sy debuut vir die Proteas te maak – hy was 29 jaar oud toe hy sy eerste internasionale witbalwedstryd gespeel het – maar goeiste, wát ’n impak het hy nie tot op hede gemaak nie! In die twee wedstryde teen Pakistan het hy tot dusver amper 200 lopies teen ’n puik gemiddeld van 173 geslaan. Hy het eers 93 op ’n stadige St. George’s geslaan, waarna hy gisteraand uitstekend met Andile Phehlukwayo gekombineer het om die kastaiings uit die vuur te krap. Hoewel die Proteas net 203 lopies moes jaag om die tweede kitswedstryd in Durban te wen, was hulle beenskutdiep in die moeilikheid op 80/5. Shaheen Afridi het verspot maklik met Hashim Amla, Reeza Hendricks en Faf du Plessis afgereken, waarna David Miller (31) en Van der Dussen wal gegooi het. Miller en Heinrich Klaasen is egter met opeenvolgende aflewerings uitgehaal en die tafel was gedek vir nog ’n Pakistanse kitssege. Maar Phehlukwayo het ander idees gehad. Sê wat jy wil van hom as speler – hy lyk nie altyd so flambojant soos David Miller of so talentvol soos AB de Villiers nie – maar hy kry dinge net reg. Vroeër die dag het hy Pakistan met sy medium /vinnige aflewerings getreiter en vier spotgoedkoop paaltjies ingepalm. Met die kolf het dit gelyk asof hy enige oomblik sy paaltjie gaan verloor – veral teen die goëlballe van Shadab Khan (2/46). Tog het hy met elke mokerhou, moedswillige veeghoutjie en wilgerlatklap die besoekers net meer en meer getreiter. Andile Phehlukwayo is welverdiend as die speler van die wedstryd aangewys. Foto: Cricinfo. Hy het uiteindelik ’n onoorwonne 69 geslaan en hy is welverdiend as die speler van die wedstryd aangewys. Sy beurt het mens baie aan sy heldedade saam met Miller teen Australië – ’n seisoen of wat gelede – laat dink. Daarteenoor was Van der Dussen die kalm kaptein wat die Proteaboot na rustiger waters gebring het. Sy 80 lopies het in 123 aflewerings gekom en dit het net nege grenshoue ingesluit. Maar anders as Saterdag se kragmeting in Port Elizabeth, was kalm kolfwerk hier in Durban broodnodig gewees. 22 Januarie 2019 kan die dag wees waarop Andile Phehlukwayo sy stempel finaal afgedruk het as Suid-Afrika se prima veelsydige speler. Dit is ook die dag waarop Rassie van der Dussen sonder twyfel sy wêreldbekerkleim afgesteek het. Die volgende wedstryd is Vrydag op SuperSportpark. Die eerste aflewering word om 13:00 afgestuur.